بتل وتی ماناءَ نہ کُشیت
 منا یکرندے سنگتےءَ ہال دات کہ من وتی العینءِ کار یل داتگءُ دبئیءَ روگءَ آں.پہ وت شرتریں کارے درگیج آں.
 وتی دستئیگءَ یل مدئےءُ پہ پاد مہ تچ.دبئی پہ منءُ پتو نہ انت.
 من آئیءَ را سرپد کنگءِ جہد کت.
 گشتے, ترا منی سرا زہر کئیت.دبئیءَ expo2020رستگ.کار ءُ روزگار مُچ انت.دنیا چنچو دیما شتگ,بلئے تو انگہ وتی ہما کہنیں سوچءَ یل نہ دیئے.
 من گشت,expo2020پہ ٹیکنیکلءُ بزنس مائینڈڈ مردمانی واستءَ انت.پمنءُ پتو انگت العین گہتر انت.
 بلئے آئیءَ منی گپ نہ زرتءُ دبئیءَ شت.
لہتیں روچءَ پد سنگتءِ کلہے اتک کہ پمن زر راہ بدئے من سک بے واراں ,برے کلہے اتک کہ موبائلءِ بیلنس ہلاس بوتگ انت,برے چیزے لوٹ ات ے.من بزگاں منی کرا ہچ نیست.
 گڈا من گشت کہ منی کرا اوں انوں زر نیست.من وت بے واراں ,گوں ہمے گپءَ مرد زہر بوتءُ منا بازیں شگانءُ ہِٹءُ پِٹ ے کت.
 تو مردمے نئے,تو چشءُ پلان ئے,تو سکیءَ کسی درءَ نہ روئے.بگر بدار….
 واجہ عمرے تاں زندے کسءَ کسی اُگدہ نہ زرتگ.
 تو زانا نہ زانئے کہ برے برے مردم انچیں جاورانی آماچ بیت کہ تاں ماہے ماہےءَ گشئے کیسگ بلدیہءِ ٹکٹرءَ رُپتگءُ پہ وت برتگ؟
 کسی سرا اینچو اوست مہ بند کہ اگں آ پیلو کت اش مہ کنت گڈا تو چرائیءَ بہ سِدئے.
 بلوچانی بتل دروگ نہ انت,بلئے آ روچی تو ہمے بتل کِمار نہ کت.
 ترا آ روچی گشت کہ دستئیگءَ یل مدئےءُ پہ پاد مہ تچ.بلئے تو گشت,نوں اے بتل کہن بوتگ انت,زمانگ بدل بوتگ.
 من گشاں بتل ستر کہن بہ بنت,بلئے وتی ماناءَ نہ کُش انت
 اصغر زہیر